รายได้รัฐบาล11เดือนวูบ3แสนล้านบาท
เก็บภาษีทรุดหนัก 11 เดือนวูบ 3.37 แสนล้านบาท คาดปิดหีบต่ำกว่าเป้า 4 แสนล้านบาท
1 ต.ค. 2563

กระทรวงการคลังรายงานการเก็บรายได้รัฐบาลรอบ 11 เดือน ของปีงบประมาณ 2563 (ต.ค.2562-ส.ค.2563) เก็บได้สุทธิ 2.15 ล้านล้านบาท ต่ำกว่าเป้าหมาย 2.93 แสนล้านบาท หรือ 12.0% เนื่องจากการเก็บภาษีของรัฐบาลต่ำกว่าเป้าหมายจำนวนมาก 2.37 แสนล้านบาท หรือ 13.3%
โดยกรมสรรพากรเก็บภาษีได้ 1.61 ล้านล้านบาท ต่ำกว่าเป้า 2.33 แสนล้านบาท หรือ 12.7% กรมสรรพสามิตเก็บภาษีได้ 5.03 แสนล้านบาท ต่ำกว่าเป้า 8.78 หมื่นล้านบาท กรมศุลกากรเก็บภาษีได้ 8.59 หมื่นล้านบาท ต่ำกว่าเป้า 1.57 หมื่นล้านบาท หรือ 15.5%
ทั้งนี้ในส่วนของการเก็บรายได้รัฐวิสาหกิจได้ 1.82 แสนล้านบาท สูงกว่าเป้า 1.06 หมื่นล้านบาท หรือ 6.2% และการเก็บรายได้ของหน่วยงานอื่น 1.85 หมื่นล้านบาท สูงกว่าเป้า 1.6 หมื่นล้านบาท หรือ 9.4% ช่วยให้การเก็บรายได้ของรัฐบาลต่ำกว่าเป้าหมายลดลง
รายงานข่าวจากกระทรวงการคลัง เปิดเผยว่า กระทรวงการคลังได้แจ้งให้คณะรัฐมนตรี (ครม.) รับทราบว่าการเก็บรายได้ของรัฐบาลงบประมาณปี 2563 จะต่ำกว่าเป้า 3.9 แสนล้านบาท